《次韵张察推咏密印竹轩》
宋代·慕容彦逢

卫尉才豪虽卓绝，溺志奢淫愧明哲。罗绮丛中醉复醒，趁拍佳人不成列。

黄门侍郎天机深，傲世忘荣事高洁。侯印公主不解颜，好竹之心了无节。

纷华必竟致青螺，恬澹有谁赓白雪。此君佳致识者稀，千古清风与明月。

高僧欲现菩提心，种竹满轩功未彻。婵娟人共得观临，萧瑟师当知演说。

率然相造师勿嗔，胜游本为吾僧设。对君不惜洛生吟，更待诗酣歌一阕。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。